# Roberto Oliván

Roberto Oliván (Tortosa, 12 de novembre de 1972) és un coreògraf català format a l'Institut del Teatre de Barcelona i a l'escola P.A.R.T.S. de la coreògrafa Anne Teresa de Keersmaeker (Rosas), amb qui ha treballat en diferents espectacles. Olivan va fundar a Bèlgica, l'any 2001, la seva pròpia companyia Enclave Arts del Moviment, coneguda actualment com a R.O.P.A. - Roberto Olivan Performing Arts, amb la qual ha creat nombrosos espectacles que s'han vist arreu del món. Actualment té la seu a L'Obrador - Espai de Creació, a Deltebre.
Roberto Olivan és fundador i director artístic del Festival Deltebre Dansa, esdeveniment internacional celebrat cada any des del 2004 que combina un programa d'espectacles de dansa i circ contemporani amb els tallers de formació amb professionals de prestigi.
Olivan també crea encàrrecs per a companyies de dansa, universitats, escoles, conservatoris i centres de dansa de tot el món. La seva carrera ha sigut molt versàtil. En els darrers anys, ha estat impartint classes i tallers per tot el món, a més de desenvolupar la seva carrera com a coreògraf i ballarí al sector cinematogràfic. Ha sigut el director artístic d'importants esdeveniments culturals i membre del jurat en diversos concursos de dansa. Ha participat en trobades sectorials del Departament de Cultura de la Generalitat de Catalunya i forma part del Consell Assessor de Cultura de la Generalitat de Catalunya a l'àrea de les Terres de l'Ebre.
També ha estat considerat com un dels 25 exemples més rellevants de dansa per l'European Dancehouse Network.
Carrera intensa reconeguda mundialment: Premi Nacional de Cultura 2014 (Catalunya), Premi Ciutat de Barcelona 2013 (Catalunya), Premi FAD Sebastià Gasch de les Arts Parateatrals 2012 (Catalunya) i Premi a la Creació Contemporània SACD 2001 (Bèlgica) de la Société des Auteurs et Compositeurs Dramatiques, a més de diverses nominacions.

## L'Obrador - Espai de Creació

L'Obrador - Espai de Creació, inaugurat el 2017, és la seu oficial de la companyia de Roberto Oliván. És un espai cedit per l'Ajuntament de Deltebre ubicat a l'antic edifici de la Cambra Arrossera. El projecte neix amb la voluntat de desestacionalitzar l'activitat artística al municipi i d'obrir les portes a la creació internacional. L'Obrador’ acollirà l'activitat continuada de la companyia a més de donar suport en la programació del Festival Deltebre Dansa.

## Espectacles

Espectacles produïts per la companyia de Roberto Olivan:
* Natural Strange Days
* Landmark
* Homeland
* De farra
* Mermaid's call
* Melodia universal
* A place to bury strangeres
* Natural srtange days
* Lonely together
* Cuculand Souvenir, que s'estrenarà l'abril del 2018.

## Premis i reconeixements

* 2014 - Premi Nacional de Cultura.
* 2013 - Premi Ciutat de Barcelona
* 2012 - Premi FAD Sebastià Gasch de les Arts Parateatrals
* 2001 - Premi a la Creació Contemporània SACD (Bèlgica) de la Société des Auteurs et Compositeurs Dramatiques

## Referències

* 1 2 «Deltebre obre les portes a la creació artística internacional amb l'espai “L'Obrador”». Canal 21 Ebre, 03-07-2017.
* 1 2 Pagès, Coralí «Roberto Olivan: “La dansa et dona la capacitat de viure una altra realitat”». Núvol. Diari digital de cultura, 23-02-2017.
* 1 2 3 «Deltebre obre les portes a la creació artística internacional amb l'espai ‘L'Obrador’». Vilaweb, 02-07-2017. Arxivat de l'original el 22 de gener 2018 [Consulta: 21 gener 2018].
* ↑ «El bailarín y coreógrafo Roberto Oliván, premio Nacional de Cultura 2014» (en castellà), 09-05-2014. [Consulta: 4 març 2021].
* ↑ «Roberto Olivan.Bailarín, coreógrafo y director de `Enclave Dance Company´» (en castellà). INAEM. - Ministerio de Educación, Cultura y Deporte. [Consulta: 16 gener 2018].
* ↑ «El Sónar, Pepa Plana, Joan Massagué, Jaume Vallcorba i Pagès Jordà, Premis Nacionals de Cultura». Ara, 16-04-2014 [Consulta: 16 abril 2014].
* ↑ «El coreògraf Roberto Olivan, premi Ciutat de Barcelona 2013 en Dansa». Setmanari l'Ebre.cat, 05-02-2014. Arxivat de l'original el 10 d’agost 2014 [Consulta: 7 agost 2014].

## Enllaços externs

* Retrat coreogràfic d'Oliván pel seu espetacle 'Homeland', a càrrec de Núria Olivé, emès al programa Nydia de TV3.
* R.O.P.A. Roberto Olivan Performing Arts, pàgina oficial de la companyia.
* Web oficial de Deltebre Dansa